CELEX ID: 32011R1129
Publication Date: 2011-11-11

Document:
KOMISIJOS REGLAMENTAS (ES) Nr. 1129/2011
2011 m. lapkričio 11 d.
kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnį, 30 straipsnio 1 dalį ir 30 straipsnio 5 dalį,
kadangi:
(1)
Reglamente (EB) Nr. 1333/2008 nustatyta, kad turi būti sudarytas Sąjungos maisto priedų, leidžiamų naudoti maisto produktuose, sąrašas ir turi būti nustatytos jų naudojimo sąlygos;
(2)
maisto priedai, kuriuos šiuo metu leidžiama naudoti maisto produktuose pagal 1994 m. birželio 30 d. Europos Parlamento ir Tarybos direktyvą 94/35/EB dėl maisto produktuose naudojamų saldiklių (2), 1994 m. birželio 30 d. Europos Parlamento ir Tarybos direktyvą 94/36/EB dėl maisto produktuose naudojamų dažų (3) ir 1995 m. vasario 20 d. Europos Parlamento ir Tarybos direktyvą 95/2/EB dėl maisto priedų, išskyrus dažiklius ir saldiklius (4), turėtų būti įtraukti į Reglamento (EB) Nr. 1333/2008 II priedą, peržiūrėjus jų atitiktį to reglamento 6, 7 ir 8 straipsniams. Peržiūrai Europos maisto saugos tarnyba (toliau - Tarnyba) neturėtų atlikti naujo rizikos vertinimo. Į to reglamento II priedą neturi būti įtraukiami jau nebereikalingi maisto priedai ir jų naudojimo atvejai;
(3)
tik Reglamento (EB) Nr. 1333/2008 II priede pateiktame Sąjungos sąraše nurodyti maisto priedai gali būti pateikiami rinkai arba naudojami maisto produktuose pagal jame nurodytas naudojimo sąlygas. Maisto priedai turi būti išvardyti pagal maisto kategorijas, į kurias tokie priedai gali būti įtraukti. Siekiant palengvinti perkėlimą ir padidinti leidimų procedūros skaidrumą, tikslinga parengti naują maisto produktų skirstymo į kategorijas sistemą, kuri sudarys II priedo pagrindą;
(4)
rengiant Sąjungos sistemą kaip išeities tašku naudotasi nusistovėjusia maisto produktų kategorijų sistema Codex Alimentarius General Standard for Food Additives (5). Tačiau tą sistemą reikia pakoreguoti siekiant atsižvelgti į esamų Sąjungos maisto priedų leidimų ypatumus. Buvo atsižvelgta į konkrečių sektorių Sąjungos nuostatas dėl maisto produktų. Maisto produktai skirstomi į kategorijas vien tik dėl to, kad būtų išvardyti leidžiami maisto priedai ir nurodytos jų naudojimo sąlygos;
(5)
siekiant aiškumo būtina maisto priedus išvardyti pagal priedų grupes siekiant juos leisti naudoti tam tikruose maisto produktuose. Turėtų būti pateiktos gairės, kaip apibūdinti skirtingas maisto produktų kategorijas, kad būtų užtikrintas vienodas išaiškinimas. Prireikus sprendimai dėl išaiškinimo gali būti priimami pagal Reglamento (EB) Nr. 1333/2008 19 straipsnį siekiant aiškiai nurodyti, ar konkretus maisto produktas priklauso tam tikrai maisto produktų kategorijai;
(6)
nitritai (E 249-250) reikalingi kaip mėsos produktų konservantai siekiant kontroliuoti galimą pavojingų bakterijų, ypač Clostridium botulinum, augimą. Tačiau naudojant nitritus mėsoje iš jų gali susidaryti nitrozaminai, kurie yra kancerogeninė medžiaga. Dabartiniu leidimu naudoti nitritus kaip maisto priedą užtikrinama, kad būtų išlaikyta tokio poveikio pusiausvyra, atsižvelgiant į Tarnybos mokslinę nuomonę ir būtinybę išlaikyti rinkoje tam tikrus tradicinius maisto produktus. Direktyvos 95/2/EB III priede nustatyta didžiausias leidžiamas kiekis kai kuriuose tradiciniu būdu gaminamuose mėsos produktuose. Šis kiekis turėtų būti toliau taikomas tinkamai įvardytų ir apibrėžtų produktų atveju, tačiau turėtų būti patikslinta, kad šis kiekis taikomas gamybos proceso pabaigoje. Be to, Komisija konsultuosis su valstybėmis narėmis, suinteresuotaisiais subjektais ir Tarnyba siekdama aptarti galimybę sumažinti galiojantį didžiausią leidžiamą kiekį visuose mėsos produktuose ir supaprastinti taisykles, taikomas tradiciniu būdu gaminamiems produktams. Remdamasi tokių konsultacijų rezultatais Komisija svarstys, ar tikslinga siūlyti keisti į tam tikrus mėsos produktus pridedamą didžiausią leidžiamą nitritų kiekį;
(7)
išpilstyto geriamojo vandens, priskiriamo 14.1.1 kategorijai, atveju vieninteliai leidžiami priedai turėtų būti fosforo rūgštis ir fosfatai. Atsižvelgiant į tai, kad Reglamento (EB) Nr. 1333/2008 II priedu siekiama suderinti maisto priedų naudojimą Sąjungoje ir užtikrinti veiksmingą vidaus rinkos veikimą, į išpilstytą geriamąjį vandenį standartizacijos tikslais dedamos mineralinės druskos neturėtų būti laikomos maisto priedais ir todėl jos neturėtų būti įtrauktos į šio reglamento taikymo sritį;
(8)
visus šiuo metu leidžiamus naudoti maisto priedus Tarnyba turi pakartotinai įvertinti remdamasi Komisijos reglamentu (ES) Nr. 257/2010 (6), kuriuo nustatoma patvirtintų maisto priedų pakartotinio vertinimo programa. Maisto priedų pakartotinis vertinimas atliekamas laikantis tame reglamente nustatytų prioritetų;
(9)
2008 m. sausio mėn. Tarnyba priėmė nuomonę dėl likopeno (7), kurioje ji nustatė iš visų šaltinių gaunamo likopeno (E 160d) leistiną paros dozę (LPD) - 0,5 mg/kg kūno masės per dieną, ir nurodė, jog yra tikėtina, kad suvartojamas kiekis, ypač vaikų suvartojamas kiekis, gali viršyti LPD. Todėl reikėtų apriboti likopeno kaip maisto dažiklio naudojimą;
(10)
2009 m. rugsėjo mėn. Tarnyba priėmė mokslinę nuomonę dėl saulėlydžio geltonojo FCF (E 110) (8), chinolino geltonojo (E 104) (9) ir raudonojo ponso dažiklio 4R (E 124) (10). Tarnyba, remdamasi su maistu suvartojamų likučių poveikio vertinimu mokslinėse nuomonėse, padarė išvadą, kad kai naudojamas didžiausias leidžiamas chinolino geltonojo ir ponso 4R kiekis, apskaičiuotos suvartojamos dozės didelių ir vidutinių procentilių verčių atveju paprastai viršija LPD. Be to, saulėlydžio geltonojo poveikis gali būti per didelis, visų pirma 1-10 metų vaikams. Suvartojamo kiekio įverčiai apskaičiuojami pagal 2009 m. maisto pramonės nurodytą naudojamų medžiagų kiekį. Komisija persvarsto šiuo metu leidžiamus naudojimo atvejus ir naudojamų medžiagų kiekius, kad patvirtintų, jog šių medžiagų poveikis vartotojams yra saugus, ir iki 2011 m. liepos mėn. ketina parengti naują pasiūlymą dėl persvarstytų kiekių;
(11)
2008 m. gegužės 22 d. patvirtintoje nuomonėje dėl su maistu suvartojamo aliuminio kiekio saugos Tarnyba padarė išvadą, kad poveikis didžiajai daliai Europos gyventojų gali būti per didelis. Tarnyba negalėjo pateikti išvadų dėl konkrečių šaltinių, iš kurių aliuminis patenka į konkrečius maisto produktus, pvz., dėl jau esamo pirminio kiekio, dėl papildomo kiekio, atsirandančio iš naudojamų maisto priedų, ir dėl kiekio, kuris patenka į maisto produktus juos apdorojant ir laikant folijoje, talpyklose ar induose, kurių sudėtyje yra aliuminio. Siekiant sumažinti aliuminio poveikį, turėtų būti apribotas kai kurių maisto priedų, kuriuose yra aliuminio, naudojimas. Komisija rengia priemones, kuriomis būtų apribotas priedų, kuriuose yra aliuminio, poveikis, ir iki 2011 m. rugsėjo mėn. ketina parengti pasiūlymą su persvarstytais kiekiais;
(12)
suinteresuotųjų subjektų buvo paprašyta pateikti informacijos apie Direktyvos 94/36/EB V priede išvardytų maisto dažiklių naudojimą ir jų naudojimo poreikį. Šiuo metu kai kurie iš šių maisto dažiklių nenaudojami kai kurių tame priede išvardytų kategorijų maiste. Tačiau kai kurie iš šių leidžiamų dažiklių turėtų būti palikti sąraše, nes jais gali tekti pakeisti arba iš dalies pakeisti dažiklius, kurie atlikus pakartotinį vertinimą Tarnybai gali kelti susirūpinimą. Šiuo etapu leidžiamų maisto dažiklių skaičius gali būti sumažintas šių maisto produktų kategorijų atveju: aromatizuoto lydyto sūrio, raudonųjų vaisių prezervų, žuvų pašteto ir vėžiagyvių pašteto, apvirtų vėžiagyvių ir rūkytos žuvies;
(13)
maisto dažiklis beta-apo-8’-karoteno rūgšties etilesteris (C 30) (E160f) jau nebegaminamas ir ūkio subjektai nebepritaria tam, kad Tarnyba pakartotinai įvertintų šią medžiagą. Todėl šis priedas neturėtų būti įtrauktas į Sąjungos sąrašą;
(14)
maisto dažiklį kantaksantiną (E 161 g) leidžiama naudoti tik dešrelėse „Saucisses de Strasbourg“. Komisijai pranešta, kad šis maisto dažiklis nebenaudojamas. Todėl leidimas naudoti šį priedą dešrelėse „Saucisses de Strasbourg“ neturėtų būti įtrauktas į Sąjungos sąrašą. Tačiau 2009 m. balandžio 23 d. Europos Parlamento ir Tarybos direktyvoje 2009/35/EB dėl dažiklių, kuriuos galima dėti į vaistus (11), nustatyta, kad valstybės narės negali leisti naudoti vaistams, skiriamiems vartoti žmonėms ir veterinarijoje, dažyti jokių dažiklių, išskyrus išvardytus Direktyvos 94/36/EB I priede. Kantaksantinas šiuo metu naudojamas kai kuriuose vaistuose. Todėl šis maisto priedas turėtų būti paliktas leidžiamų maisto priedų sąraše;
(15)
2007 m. liepos 26 d. Komisijos reglamentu (EB) Nr. 884/2007 dėl skubių priemonių, kuriomis sustabdomas maisto dažiklio raudonojo 2G (E 128) naudojimas (12), buvo sustabdytas šio dažiklio naudojimas ir maisto produktų, kuriuose yra šio dažiklio, teikimas rinkai. Todėl raudonasis 2G (E 128) neturėtų būti įtrauktas į Sąjungos sąrašą;
(16)
Tarnybai atliekant pakartotinį vertinimą paaiškėjo, kad tik pagal Kippers leidžiamas maisto dažiklis rudasis FK (E 154) jau nebenaudojamas. Šio pakartotinio vertinimo metu Tarnyba negalėjo padaryti išvados dėl šios medžiagos saugos, nes turimi toksikologiniai duomenys yra nepakankami (13). Todėl šis maisto priedas neturėtų būti įtrauktas į Sąjungos sąrašą;
(17)
lipnumą reguliuojančią medžiagą silicio dioksidą (E 551) šiuo metu pagal Direktyvą 95/2/EB leidžiama naudoti įvairiais naudojimo atvejais. 1990 m. gegužės 18 d. Maisto produktų mokslinio komiteto nuomonėje (14) nurodyta, kad šio maisto priedo leistina paros dozė (LPD) „nėra nustatyta“. Šiuo metu yra technologinis poreikis nustatyti šios medžiagos kiekį, kuris būtų didesnis už šiuo metu leidžiamą druskos pakaitaluose kiekį. Lipnumą reguliuojančių medžiagų naudojimas druskos pakaitaluose, juos parduodant karšto ir drėgno klimato Europos šalyse, būtų naudingas vartotojams, nes šiuo metu dėl sulipimo druskos pakaitalus nepatogu, o dažnai ir neįmanoma naudoti. Todėl tikslinga nustatyti didesnį leidžiamą kiekį druskos pakaitaluose;
(18)
Tarnyba įvertino informaciją apie kietuose maisto papilduose esančio bazinio metakrilato kopolimero, glazūros medžiagos / dangos medžiagos, saugą. 2010 m. vasario 10 d. nuomonėje Tarnyba padarė išvadą, kad nereikėtų nerimauti dėl šio naudojimo saugos, nes bazinis metakrilato kopolimeras iš esmės nerezorbuojamas virškinamajame trakte, jeigu ten patenka per burną. Tikėtina, kad maisto priedas atlieka techninį vaidmenį - apsaugo nuo drėgmės įvairias mitybines medžiagas ir nuslopina jų skonį, taip pat leidžia skrandyje greitai išskirti mitybines medžiagas. Todėl tikslinga leisti naudoti bazinį metakrilato kopolimerą kaip glazūros medžiagą / dangos medžiagą kietuose maisto papilduose, kaip apibrėžta Europos Parlamento ir Tarybos direktyvos 2002/46/EB 2 straipsnyje (15), kai jo kiekis yra 100 000 mg/kg. Šiam naujam maisto priedui turėtų būti priskirtas E numeris E 1205;
(19)
būtina reglamentuoti priedų naudojimą saldikliuose, skirtuose pasaldinti maistą valgant, kaip apibrėžta Reglamento (EB) Nr. 1333/2008 3 straipsnio 2 dalies g punkte. Šie preparatai, kuriuose yra leidžiamų saldiklių, yra skirti parduoti galutiniam vartotojui kaip cukraus pakaitalas. Maisto priedų poreikis gali skirtis pagal tai, koks yra jų pavidalas: ar tai skysčiai, milteliai ar tabletės;
(20)
maisto priedai turėtų būti laikomi perkeltais į Reglamento (EB) Nr. 1333/2008 II priedą pagal to reglamento 34 straipsnį nuo tos dienos, kai bus pradėti taikyti šiuo reglamentu nustatyti pakeitimai. Iki to laiko turėtų būti taikomos Direktyvos 94/35/EB 2 straipsnio 1, 2 ir 4 dalys, Direktyvos 94/36/EB 2 straipsnio 1-6 ir 8-10 dalys, Direktyvos 95/2/EB 2 ir 4 straipsniai ir šių direktyvų priedai;
(21)
Reglamento (EB) Nr. 1333/2008 6, 7 ir 8 straipsniuose reglamentuojamų priedų perkėlimas į Sąjungos sąrašą neturėtų turėti įtakos dabartiniams jų naudojimo atvejams. Tačiau turėtų būti nustatytas pereinamasis laikotarpis, kad ūkio subjektai galėtų prisitaikyti prie šio reglamento nuostatų;
(22)
būtina patikslinti perkėlimo principo išimtį kitų sudėtinių maisto produktų nei nurodytieji II priede atveju, kaip nustatyta Reglamento (EB) Nr. 1333/2008 18 straipsnio 1 dalies a punkte. Direktyvos 95/2/EB 3 straipsnyje ir Direktyvos 94/36/EB 3 straipsnyje ši išimtis taikoma maisto produktams, kurie šiuo metu išvardyti atitinkamai 1 ir 2 lentelėje. Kitų sudėtinių maisto produktų, priskiriamų E dalyje išvardytoms kategorijoms (kaip antai sriubos, padažai, salotos ir kt.) turėtų toliau būti taikomas perkėlimo principas;
(23)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 pakeitimas
Reglamento (EB) Nr. 1333/2008 II priedas pakeičiamas šio reglamento priedo tekstu.
2 straipsnis
Pereinamojo laikotarpio nuostatos
1. Reglamento (EB) Nr. 1333/2008 su pakeitimais, padarytais šiuo reglamentu, II priedas taikomas nuo 2013 m. birželio 1 d.
2. Nukrypstant nuo 1 dalies, toliau nurodyti Reglamento (EB) Nr. 1333/2008 su pakeitimais, padarytais šiuo reglamentu, II priedo įrašai taikomi nuo šio reglamento įsigaliojimo dienos:
a)
B dalies 3 punkto įrašas dėl bazinio metakrilato kopolimero (E 1205);
b)
E dalies 12.1.2 punkto įrašas dėl silicio dioksido (E 551) naudojimo druskos pakaitaluose;
c)
E dalies 17.1 punkto įrašas dėl bazinio metakrilato kopolimero (E 1205) naudojimo kietu pavidalu tiekiamuose maisto papilduose.
3. Nuo 2013 m. birželio 1 d. netaikomos Direktyvos 94/35/EB 2 straipsnio 1, 2 ir 4 dalys, Direktyvos 94/36/EB 2 straipsnio 1-6 ir 8, 9 ir 10 dalys, Direktyvos 95/2/EB 2 ir 4 straipsniai ir šių direktyvų priedai.
4. Nukrypstant nuo 3 dalies Direktyvos 95/2/EB IV priedo įrašas dėl silicio dioksido (E 551) naudojimo druskos pakaitaluose netaikomas nuo šio reglamento įsigaliojimo dienos.
5. Maisto produktai, kurie buvo teisėtai pateikti rinkai iki 2013 m. birželio 1 d., bet neatitinka šio reglamento, gali būti toliau parduodami iki trumpiausio galiojimo laiko arba tinkamumo vartoti termino.
3 straipsnis
Reglamentas (EB) Nr. 884/2007 panaikinamas nuo 2013 m. birželio 1 d.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. lapkričio 11 d.

EuroVoc Classification:
Level 1: 100149
100147
100157
Level 2: 100259
100215
100257
100196
Level 3: 13
1258
6052
2736
1268
All Descriptors: 1258
1284
1442
2078
2736
5451
6052
6569